《万寿观》
宋代·陈大方

玉佩丁东下界闻，天风吹动碧霞裙。
刘郎跨鹤游三岛，王子吹笙到五云。
洞府夜光传玉印，石坛月色礼茅君。
若逢天上吴仙子，应问丹砂成几分。

作者简介：陈大方，鄞县（今浙江宁波）人。理宗绍定五年（一二三二）进士（清雍正《浙江通志》卷一二七）。官至中书舍人（《甬上宋元诗略》卷九）。今录诗三首。